
A közösségi média hatása a labdarúgók piaci értékére

Kulcsszavak: Marketing, Közösségi média, Labdarúgók piaci értéke, Sport közgazdaságtan
Napjainkra a labdarúgás egyre nagyobb és népszerűbb iparággá nőtte ki magát. A csapatok pedig a megnövekedett bevételeik segítségével egyre nagyobb értékben igazolnak játékosokat, hogy hazájuk bajnokságában és a nemzetközi kupákban is sikereket érjenek el. Ezzel párhuzamosan pedig marketing és a közösségi média szerepe is megemelkedett a sportágban. Ezáltal egy-egy játékos esetében már nem csak a teljesítmény, hanem a népszerűség is fontos tényezővé vált az értékének a meghatározásakor.

Kutatásom során azt vizsgáltam, hogy az egyes közösségi médiához köthető tényezők, mint az Instagram és a Twitter követők száma, befolyásolja-e a labdarúgók piaci értékét és ha igen, akkor milyen mértékben? Ezzel kapcsolatban két hipotézist vázoltam fel. Első körben, hogy véleményem szerint releváns tényező a követőszám a futballisták árát vizsgálva. Másodszor pedig, hogy bár befolyással lesz az értékükre, mégsem lesz a legfontosabb változók között és bizonyos teljesítményhez köthető változók szignifikánsabbak lesznek nála. Ehhez a közösségi oldalakon megtekinthető követőszámok, bizonyos demográfiai adatok és teljesítmény alapú mutatók segítségével állítottam össze adatbázisomat, melyet regresszióval vizsgáltam.

Eredményeim azt igazolják, hogy a közösségi médiának fontos szerepe van a labdarúgók piaci értékeinek a meghatározásakor. Továbbá az is kijelenthető, hogy jelenleg egyéb tényezők még erősebb hatással befolyásolják a játékosok árát, mint a népszerűséghez köthető mutatók.



